- Гісторыя і культура Усходу... Што можа быць больш цікава? – такія думкі ўзніклі ў мяне ў школе пасля ўроку сусветнай гісторыі. У той момант я моцна загарэлася гэтай тэматыкай. Чытала дадатковую літаратуру, глядзела розныя тэлепраграмы і відэа ў інтэрнэце. Усё, што было звязана з Усходам, усё гэта я вывучала ў вольны ад вучобы час. І вось прайшло нямала часу, я студэнтка Інстытута журналістыкі БДУ. Заўсёды разумела, што для журналіста ведаць замежныя мовы неабходна, калі хочацца чагосьці большага, чым проста працаваць у раённай газеце, калі хочацца зездзіць за мяжу, калі хочацца рэалізаваць сябе, стаць паспяховым чалавекам. Я з тых людзей, якія ўсяго гэтага хочуць. Не лічачы дзвюх дзяржаўных моў нашай краіны, я ведаю польскую мову. Англійская мая на сярэднім узроўні. Хацела вывучаць іспанскую, але вось вучу кітайскую. Ніколі ў жыцці нават думкі не было, што буду вывучаць адну з найскладанейшых моў свету, але жыццё непрадказальнае.